text: SAS-passagerer fra Billund slipper for strejke
  24 april 2019 kl. 14.41
  En truende konflikt mellem SAS og selskabets piloter vil gå udenom rejsende fra Billund Lufthavn.
  Danske, svenske og norske SAS-piloter har varslet, at de strejker fra og med fredag, hvis de ikke bliver enige med flyselskabet om en ny overenskomst.
  SAS anslår, at en eventuel strejke vil påvirke omkring 70 procent af de passagerer, der har booket flyrejser gennem SAS.
  Det skyldes, at de 30 procent af flyvningerne foretages af underleverandører, og det er netop forklaringen på, at de rejsende på SAS-ruterne fra Billund til København, Oslo og Stockholm går fri af konflikten.
  - Alle SAS-ruter ud af Billund bliver fløjet af andre selskaber som underentrepenører, hvorfor deres piloter ikke er organiserede i SAS-pilotforeningen, oplyser Jesper Klausholm, der er marketingschef i Billund Lufthavn.
  SAS informerer løbende om situationen på sin hjemmeside, hvor man også kan se, hvillke ruter fra andre lufthavne, der er truet af konflikt.
  